**Tesla Model 3** on sähköinen D-segmentin keskikokoinen sedanautomalli. Model 3 on Teslan ensimmäinen keskivertokuluttajalle suunnattu malli, jonka alkaen-hinta Suomessa oli aluksi 48 000 euroa. Halvimmalle Standard Range Plus -mallille luvataan 409 kilometrin toimintamatka ja kiihtyvyys nollasta sataan kilometriä tunnissa 5,6 sekunnissa. Paras toimintamatka on Long Range -mallilla, 560 kilometriä, ja paras suorituskyky Performance -mallilla: 3,4 sekuntia nollasta sataan ja yli 450 hevosvoimaa. Edullisempi yksimoottorinen malli on takavetoinen, kun isomman akun omaavat Long Range- ja Performance-mallit ovat kahden moottorin ansiosta nelivetoisia. 

Auton valmistus alkoi Yhdysvalloissa kesällä 2017, ja Suomeen ensimmäiset Model 3:t tuotiin vuoden 2019 alussa. Ensimmäiset autot luovutettiin asiakkaille 21.2.2019.

Vuonna 2018 Model 3 oli maailman myydyin sähköauto ja vuonna 2019 se oli Euroopan kaikista uusista autoista kolmanneksi myydyin. Vuonna 2019 Suomessa rekisteröitiin 796 kappaletta Tesloja ja myynti lisääntyi 503 %, mikä oli enimmäkseen Tesla Model 3:n ansiota.

Historia
--------

Tesla Model X ja Model 3 julkistustilaisuudessa 2016
Mallin peitenimi oli kehitysvaiheessa *BlueStar*. Tuotantomallin nimi piti alun perin olla *Tesla Model E*, mutta Ford oli pidättänyt jo oikeudet nimeen, joten Teslan E päädyttiin korvaamaan numerolla 3.

Helmikuussa 2016 Tesla ilmoitti, että Model 3 esitellään 31. maaliskuuta, ja 1 000 dollarin varausmaksun vaativia ennakkotilauksia alettiin vastaanottaa sen liikkeissä 31. maaliskuuta ja yleisesti 1. huhtikuuta. Vaikka toimitukset olivat tarkoitus aloittaa vasta vuoden 2017 lopussa, oli Teslan mukaan Model 3:sia ennakkovarattu jo yli 150 000 autoa.

Model 3:n ensimmäinen tuotantokappale valmistui heinäkuussa 2017 ja ensimmäiset 30 asiakasta saivat autonsa 28. heinäkuuta 2017.

Yhdysvalloissa Tesla Model 3:n myynti saavutti sadantuhannen myydyn auton rajan lokakuussa 2018. Model 3 oli parhaiten myynyt täyssähköauto Yhdysvalloissa 12 kuukautta peräkkäin tammikuusta 2018 alkaen ja vuoden lopussa se oli kaikkien aikojen parhaiten yhden vuoden aikana myynyt automalli. Autoja toimitettiin 139 782 kappaletta. Model 3 oli ensimmäinen, joka ylitti sadantuhannen sähköauton myynnin yhden vuoden aikana Yhdysvalloissa.

Tammikuussa 2019 ensimmäistä kertaa Yhdysvaltojen markkinoille tulon jälkeen, Model 3 ohitti lukumäärällisesti Model S:n tullen Yhdysvaltain kaikkien aikojen parhaiten myydyksi täyssähköautoksi 148 046 myydyllä autolla.

Model 3:sta tuli viidenneksi myydyin sedan Yhdysvalloissa neljännellä vuosineljänneksellä vuonna 2018. Omassa markkinasegmentissään se ohitti vuonna 2018 Yhdysvalloissa myytyjen autojen määrässä mitattuna yli kaksinkertaisesti lähimmät kilpailijat, kuten muun muassa Mercedes-Benz C-sarjan.

Model 3 valittiin vuoden 2019 Consumer Reports-julkaisussa markkinoiden parhaaksi autoksi luokassaan. Suomessa Model 3 voitti myös Vuoden (2020) Yritysauto -tittelin.

Tesla pudotti Model 3:n hintaa maailmanlaajuisesti kaksi kertaa alkuvuoden 2019 aikana kompensoidakseen asiakkailleen sähköautoista saatavien verovähennyksien vähenemistä. Ensin 2 000 dollarilla ja sen jälkeen 1 100 dollarilla.

Vuoden 2019 helmikuun alussa auton toimitukset alkoivat Eurooppaan. Eurooppaan oli 5. helmikuuta 2019 ennakkovarattu 19 337 Model 3:a, joista Suomeen 215 kappaletta.

Vuoden 2019 Euro NCAP -kolaritestistä Model 3 sai tulokseksi täydet viisi tähteä.

Tekniset tiedot
---------------

Model 3:sta on Suomessa tarjolla kolme erilaista mallivaihtoehtoa: *Standard Range Plus*, *Long Range* ja *Performance*. Suurimmat erot mallien välillä ovat toimintamatkassa, tehossa ja vetotavassa – sisustoiltaan ja ohjelmistoiltaan ne ovat hyvin samanlaisia. Halvimman mallin Standard Range Plussan hinta lähtee 48 690 eurosta, Long Range -mallin 59 990 eurosta ja hintavimman Performance-mallin 65 590 eurosta (hinnat sisältävät auto- ja arvonlisäveron, mutta ei muita kuluja).

Toimintamatka on WLTP-mittaustavan mukaan 409 (Standard Range Plus), 560 (Long Range) tai 530 (Performance) kilometriä yhdellä latauksella. Tesla ei ilmoita virallista lukua akun koolle, joten se lähteistä riippuen hieman vaihtelee. Pienempi Standard Range Plus -mallin bruttokapasitetti on 54 ja 55 kWh välillä, ja Long Range- sekä Performance-mallien isompi akku on 78–79,5 kWh. Teslan Supercharger-pikalatausasemalla Model 3:n voi parhaimmillaan ladata nollasta 80 prosenttiin noin 20 minuutissa. Hidaslataus, eli vaihtovirtalataus, tapahtuu auton omalla laturilla, joka on sijoitettu auton sisälle. Oma laturi tukee korkeimmillaan 11 kW lataustehoa, jolloin auto latautuu nollasta täyteen 5 tunnissa ja 15 minuutissa.

Kiihtyvyydet nollasta sataan kilometriin tunnissa vaihtelevat 5,6 sekunnista (Standard Range Plus) 3,3 sekuntiin (Performance). Väliin sijoittuva Long Range -malli kiihtyy samaan nopeuteen 4,4 sekunnissa. Tesla ei myöskään ilmoita virallisia teholukemia, joten nekin vaihtelevat lähteistä riippuen.

Standard Range Plus -mallissa on niin sanottu *osittainen Premium-sisustus*, kun kahdessa kalliimmassa mallissa on täysi *Premium-sisustus*. Sisustoissa on pieniä eroja: osittaisessa Premium-sisustassa ei muun muassa ole lämmitettäviä takapenkkejä, paranneltua äänentoistoa (subwoofer, lisäkaiuttimet ja kaksi vahvistinta), autotallin oven automaattista avausta eikä tunnelmavalaistusta jalkatiloissa. Osittaisen Premium-sisustan omaavassa Standard Range Plus -mallissa ei myöskään ole sumuvaloja, sekä kalliimpiin malleihin kuuluu vuoden jäsenyys Premium Connectivity -palveluun. Connectivity-palvelu on Teslan tieto-viihdejärjestelmään liittyvä palvelu, joka tarjoaa erilaisia ominaisuuksia. Kaikissa autoissa on vakiona navigointijärjestelmä, mutta Premium-jäsenyys tarjoaa lisäksi reaaliaikaisen liikennenäkymän, satelliittikartat, videon suoratoistopalvelut (kuten YouTube ja Netflix), karaokeohjelman, musiikin suoratoistopalvelun (Spotify) ja internetselaimen. Ilmaisen vuoden (Long Range, Performance) tai 30 päivän kokeilujakson (Standard Range Plus) jälkeen palvelu maksaa 9,99 €/kk.

### 2021 Refresh

Vuoden 2020 lopulla Tesla julkaisi Model 3 -mallista päivitetyn *"Refresh"*-päivityksen. Teslan autoissa ei ole varsinaisia vuosimalleja, vaan autoja parannellaan sitä mukaa kun päivitettävää tulee, sekä esimerkiksi ohjelmistoja päivitetään säännöllisesti langattomasti ja ilmaiseksi samaan tapaan kuin puhelimiin. Joskus malleihin kuitenkin tulee useampia parannuksia ja muutoksia kerralla, jolloin niitä halutaan korostaa jollain nimityksellä.

Päivitys 2021 Refresh toi Model 3:een niin kutsutun *krominpoiston*, eli kaikki auton kromilistat ovat uusissa malleissa mustia. Vanteita ja halvimman mallin pölykapseleita päivitettiin ja auto sai moottoroidun takakontin luukun. Lisäksi etusivuikkunat ovat nyt kaksikerroksisia parantaen sisämelutasoa. Myös sisustaa muutettiin ja uudessa mallissa on kokonaan uusi keskikonsoli ja langattomat puhelimenlatausalustat vakiona. Edellä mainittujen lisäksi suurimmat muutokset ovat kuitenkin pellin alla: Model 3 on nyt varustettu lämpöpumpulla pelkän sähkövastuksen sijaan, sekä voimalinjaan on tehty paranteluja: kantomatka, kiihtyvyys ja kulutus ovat parantuneet mallin kaikissa versioissa. Myös ajovalot päivitettiin ja vuoden 2021 ensimmäisen kvartaalin loppuun mennessä kaikissa uusissa Model 3:ssa pitäisi olla ne (ainakin Eurooppaan tulleissa malleissa ne jo on). 

Teslan hinnoissa on ollut nousupainetta epävakaan maailmantilanteen ja kovan kysynnän vuoksi. Hinnat ovat Suomessa vuonna 2022 nousseet seuraavasti: Standard Range plus 48 690 € -> 52 990 €, Long Range 58 990 € -> 63 990 € ja Performance 65 990 € -> 67 990 €. Hinnankorotuksen jälkeen halvinkin Teslan malli jää sähköauton hankintatuen ulkopuolelle, kun sen hinta nousi yli 50 000 euron.

Mallivertailu| Malli | Standard Range Plus | Long Range | Performance |
| --- | --- | --- | --- |
| **Hinta** | 52 990 € | 63 990 € | 67 990 € |
| Paino (omamassa) | 1 611 kg | 1 847 kg | 1 860 kg |
| Tavaratilat (takakontti) | 425 L |
| Tavaratilat (etukontti) | 85 L |
| Sisätilat | Osittainen Premium-sisustus
Värivaihtoehdot: musta, musta-valkoinen | Premium-sisustus
Värivaihtoehdot: musta, musta-valkoinen |
| Renkaat | 235/40R19
235/45R18 | 235/35R20 |
| **Akun kapasiteetti, käytettävissä / brutto** | 50 / 54–55 kWh | 73,5 / 78–79,5 kWh |
| **Kulutus (WLTP)** | 14,2 kWh/100 km | 14,8 kWh/100 km | 16,5 kWh/100 km |
| **Toimintamatka (WLTP)** | 430 km | 580 km | 567 km |
| **DC-pikalatauksen tehohuippu** | 170 kW | 250 kW |
| Oman laturin teho (AC-hidaslataus) | 11–11,5 kW |
| Moottorit ja voimansiirto | Yksimoottorinen takaveto | Kaksimoottorinen neliveto |
| Moottori takana | Kestomagneettitahtimoottori |
| Moottori edessä | — | Oikosulkumoottori |
| Tehohuippu | 211–260 kW (283–349 hp) | Takamoottori: 188 kW (252 hp)
Etumoottori: 147 kW (197 hp)
Yhdistetty: 330–335 kW (443–449 hp) | Takamoottori: 211 kW (283 hp)
Etumoottori: 147 kW (197 hp)
Yhdistetty: 358–430 kW (480–577 hp) |
| Vääntöhuippu | 450–500 N⋅m | 510–600 N⋅m | 639–750 N⋅m |
| Huippunopeus | 225 km/h | 233 km/h | 261 km/h |
| Kiihtyvyys (0–100 km/h) | 5,6 s | 4,4 s | 3,3 s |
| Neljäsosamailin kiihdytys | 13,5 s (169 km/h) | 12,5 s (182 km/h) | 11,5 s (187 km/h) |

Katso myös
----------

* Tesla Model Y
* Tesla Model S
* Tesla Model X

Lähteet
-------

1. 1 2 3  Suunnittele Model 3 Tesla. Viitattu 18.2.2020.
2. ↑  Tested: The Tesla Model 3 Long Range Dual Motor is Quicker Than You Think *4.5.2019*. Motortrend. Viitattu 18.2.2020.
3. ↑  Model 3 saapui *tessutellen.fi*. Viitattu 20.4.2020.
4. ↑  Teslan Model 3 nousi maailman ylivoimaisesti myydyimmäksi sähköautoksi – Myi puolet enemmän kuin kakkoseksi jäänyt kiinalaisauto  25.2.2019. Tekniikan Maailma. Viitattu 18.2.2020.
5. ↑  Tesla Model 3 nousi Euroopan kolmanneksi myydyimmäksi autoksi – sähköautojen osuus ennenkuulumattomat 11 prosenttia  30.01.2020. MTV-uutiset. Viitattu 18.2.2020.
6. ↑  Teslan myynti kasvoi 500 prosenttia Suomessa – tässä myös muut markkinoiden vastavirtaan nousijat  3.10.2019. Kauppalehti. Viitattu 18.2.2020.
7. ↑  Tesla vahvisti kauan odotetun Model 3:n julkistuspäivän *Uusi Suomi*.  Arkistoitu 12.2.2016. Viitattu 11.2.2016.
8. ↑  "Sähköauto massoille" – Tesla esitteli uuden Model 3 -mallinsa *mobiili.fi*. Viitattu 2.4.2016.
9. ↑  Loveday, Eric: Tesla Model 3 Sales Charge Way Past Milestone Of 100,000 In U.S.  4.12.2018. Cleantechnica. Viitattu 8.2.2019.
10. ↑  Mark Kane: U.S. Tesla Sales In December 2018 Up By 249%  3.1.2019. Inside EVs. Viitattu 8.2.2019.
11. ↑  Steven Loveday: December 2018 U.S. EV Sales Recap: Over 360K Secured!  7.1.2019. Inside EVs. Viitattu 8.2.2019.
12. ↑  US Plug-In Electric Car Sales Charted: January 2019 *4.2.2019*. InsideEVs. Viitattu 8.2.2019.
13. ↑  Cleantechnica: 30 Nasty Tesla Charts *cleantechnica.com*.  20.1.2019. Viitattu 8.2.2019.
14. ↑  Eric Loveday: Tesla Model 3 Is Top Rated Luxury Compact Car By Consumer Reports Readers  2.2.2019. Inside EVs. Viitattu 8.2.2019.
15. ↑  Kauppalehden Vuoden Yritysauto on Tesla Model 3  29.1.2020. Kauppalehti. Viitattu 18.2.2020.
16. ↑  Steven Loveday: Tesla Reduces Prices To Lessen Impact Of Tax Credit Drop  2.1.2019. InsideEVs. Viitattu 8.2.2019.
17. ↑  Steven Loveday: Tesla Model 3 Gets Another Price Reduction  6.2.2019. InsideEVs. Viitattu 8.2.2019.
18. ↑  First-Ever Tesla Model 3 Delivered In Europe  8.2.2019. InsideEVs. Viitattu 8.2.2019.
19. ↑  Number Of Identified Tesla Model 3 Orders In Europe Close To 20,000  5.2.2019. InsideEVs. Viitattu 8.2.2019.
20. ↑  Tesla Model 3 2019 Euro NCAP. Viitattu 4.7.2019. (englanniksi)
21. 1 2  Comparison between: 2020 Tesla Model 3 Standard Range Plus RWD, 2020 Tesla Model 3 Long Range AWD, 2020 Tesla Model 3 Performance AWD *www.evspecifications.com*. Viitattu 30.9.2020.
22. 1 2 3  Comparison between: 2021 Tesla Model 3 Standard Range Plus RWD, 2021 Tesla Model 3 Long Range AWD, 2021 Tesla Model 3 Performance AWD *www.evspecifications.com*. Viitattu 29.12.2020.
23. 1 2  Tesla Model 3 Standard Range Plus *EV Database*. Viitattu 30.9.2020. (englanniksi)
24. 1 2  Tesla Model 3 Long Range Dual Motor *EV Database*. Viitattu 30.9.2020. (englanniksi)
25. 1 2  Tesla Model 3 Long Range Performance *EV Database*. Viitattu 30.9.2020. (englanniksi)
26. ↑  Tesla Model 3 Standard Range Plus *EV Database*. Viitattu 30.9.2020. (englanniksi)
27. ↑  Tesla Model 3 Partial Premium Interior vs. Premium Interior compared  6.4.2019. Teslarati. Viitattu 18.2.2020.
28. ↑  r/teslamotors - Partial premium interior vs premium interior *reddit*. Viitattu 30.9.2020. (englanniksi)
29. ↑  Liitettävyys *www.tesla.com*.  29.1.2020. Viitattu 30.9.2020.
30. 1 2  Scooter Doll: Tesla 2021: Everything we know about the latest Model 3 & more *Electrek*.  14.12.2020. Viitattu 29.12.2020. (englanniksi)
31. ↑  Tesla Tuki – Ohjelmistopäivitykset *tesla.com*. Viitattu 29.12.2020.
32. ↑  Fred Lambert: Tesla is upgrading Model 3 and Model Y headlights *Electrek*.  15.12.2020. Viitattu 29.12.2020. (englanniksi)
33. ↑  2021 Model 3 headlights test - YouTube *www.youtube.com*. Viitattu 29.12.2020.
34. ↑  Hae sähköauton hankintatukea 1.1.2022 alkaen *Traficom*. Viitattu 17.4.2022.
35. ↑  EVSpecification Comparison EVSpecifications. Viitattu 18.2.2020.

Aiheesta muualla
----------------

* Kuvia tai muita tiedostoja aiheesta **Tesla Model 3** Wikimedia Commonsissa